《春日次萧鹏举二首 其二》
元代·刘崧

闻说南溪上，乱馀春可怜。花开愁落日，草长记流年。

赋拟传金谷，茶应记玉川。寻常西郭路，思尔隔风烟。

作者简介：（1321—1381）元末明初江西泰和人，原名楚，字子高。洪武三年举经明行修，授兵部职方司郎中，迁北平按察司副使。坐事谪输作，寻放归。十三年召拜礼部侍郎，擢吏部尚书。寻致仕归。次年，复征为国子司业，卒于官。谥恭介。博学工诗，江西人宗之为西江派。有《北平八府志》、《槎翁诗文集》、《职方集》。